Det lykkedes ikke for politiet at få landsrettens blå stempel af de mange anholdelser, som blev foretaget under klimatopmødet COP15. I en dom onsdag siger Østre Landsret, at den store knibtangsmanøvre på Amagerbrogade var en ulovlig anholdelse. Samtidig blev de mere end 900 demonstranter, der blev anholdt og sat på asfalten i frostvejr i flere timer, udsat for nedværdigende behandling. I alt blev næsten 2000 mennesker frihedsberøvet, og stort set alle blev anbragt i det såkaldte klima-fængsel på Retortvej under COP15. Heraf har de 250 klaget, og de fik alle i Københavns Byret medhold i, at indgrebet var ulovligt.

Det afgørende har været, at politiet ikke kunne dokumentere, på hvilken måde demonstranterne hver især udgjorde en fare eller overtrådte en lov.

»Det er en lettelse at få stadfæstet byrettens dom. Landsretten har præciseret, at anholdelserne var ulovlige og i strid med den Europæiske Menneskerettighedskonvention (EMK) om blandt andet tortur. Nu må vi have en uforbeholden undskyldning fra politidirektøren i København og få politikerne til at se på politiloven, der giver mulighed for præventive anholdelser«, siger advokat Knud Foldschack, der førte sagen for nogle af de 250 demonstranter.

Erstatningerne udmåltes til mellem 2.200 og 5.500 kroner afhængig af, hvor længe demonstranterne var frihedsberøvet. Dertil kommer yderligere en erstatning på 4.000 kroner i de tilfælde hvor EMK’s artikel 3 er overtrådt.

Østre Landsret slår i dommen fast, at fire artikler i EMK er blevet overtrådt. For mere end 900 demonstranter skete det, da de i flere timer blev anbragt på fortovet i såkaldte futtog på Amager. Det kalder landsretten for nedværdigende behandling og det hører under artikel 3 i EMK om forbud mod tortur. Men kun fordi anbringelsen på fortovet i frostvejr, uden vand at drikke og uden adgang til toilet var langvarig. Den foregik i op til fire timer. Politiet mente, at der blandt de anholdte var voldelige demonstranter, der blandt andet ville begå hærværk.

Dommen handler om i alt seks episoder, hvor politiet anholdte demonstranter for at undgå ’betydelig fare for den offentlige orden og sikkerhed’. Men fordi anholdelserne var ulovlige, er de også en overtrædelse af EMK artikel 5, der forbyder ulovlig arrestation. De overtrådte artikler 10 og 11 handler om ytrings- og forsamlingsfrihed.

Advokat Christian Dahlager, der også var forsvarer i sagen, mener, at politiloven bør revideres:

»Dommen er en klar sejr. Den viser, at der mangler retningslinjer i politiloven for, hvornår politiet må gribe ind. Det er ikke før sket, at politiet er dømt for at overtræde en lov om tortur. Danmark er hermed havnet i en forkert bås«.

Borgerlige giver lov

Men det generer ikke Venstres medlem af folketingets retsudvalg Karsten Nonbo:

»Dommen er et gok i nødden på politiet. Jeg håber ikke, at det efterlader dem handlingslammet. Det skal være muligt at anholde hele mængder af mennesker, når man skal have fat i nogle få gerningsmænd«, siger han.

Karsten Nonbo vil tage dommen til efterretning, men fastholder, at politiet skal have de nødvendige arbejdsbetingelser:

»Hvis der kun er denne sag, så fred være med den. Men hvis politiloven ikke tillader det, der skete under COP 15, så har den ingen værdi for politiet«, siger han.

Også justitsminister Morten Bødskov (S) tager dommen til efterretning. I en pressemeddelelse skriver han:

»Mit udgangspunkt er, at reglerne i politiloven afspejler en rimelig afvejning mellem hensynet til politiets opgave med at forebygge uroligheder og borgernes retssikkerhed.«

Justitsministeren henviser i øvrigt til, at der er indgået en aftale henover midten i folketinget om at finde en bedre balance i rets- og udlændingepolitiken.

Og de drøftelser ser man frem til hos Enhedslisten:

»Dommen er en sejr for demokrati og forsamlingsfrihed. Men vi har en helt utydelig politilov, hvis politiet har troet, at de kunne foretage disse præventive anholdelser uden konkret mistanke mod den enkelte«, siger Enhedlistens retspolitiske ordfører Pernille Skipper.

Politi skal styrkes

Men står det til Konservative, skal signalet være et helt andet: »Jeg er meget forundret. Folketinget har jo netop med politiloven givet politiet lov til at foretage præventive anholdelser. Nu må vi læse præmisserne for dommen. Men det kan da ende med, at vi foreslår en skærpelse af politi-loven. Det skal være muligt for politiet, at trække uromagere ud af en demonstration,« siger retsordfører Tom Behnke.

Københavns Politis politidirektør Johan Reimann udtalte bl.a. efter domment:

»Hvis jeg skal sammenfatte Østre Landsrets dom, så siger den, at vi handlede rigtigt i situationen ved at gribe håndfast ind, men at vi skulle have gjort det anderledes og bedre. Det vil vi lære af. Vi vil gerne benytte lejligheden til igen at beklage over for demonstranter og andre, hvis frihedsberøvelse nu er anset for ulovlig, at de kom til at lide under, at der blandt demonstranterne var en del, som havde ondt i sinde.«